
    Innledning
   

   
    I 2010 fikk jeg min første faste jobb. Jeg kom rett ut av studiene og ble ansatt som interaksjonsdesigner i et konsulentselskap. Når jeg ble spurt i familieselskap hva jeg egentlig jobbet med, sa jeg: «Har du noen gang blitt irritert når du skal få gjort noe på nett?» «Ja», var svaret som regel. «Hvis jeg har gjort jobben min bra, så blir du ikke irritert», forklarte jeg.
   

   
    Jeg lærte mye av den jobben i de syv årene jeg var der. Jeg hadde hyggelige og dyktige kollegaer som var glad i faglige diskusjoner, og oppdragene vi jobbet med var meningsfylte og utfordrende. Men etter noen år begynte prosjektene å minne om hverandre. Hvorfor hadde nesten alle prosjektene «redesign» i tittelen?
   

   
    Som regel ville kunden at vi skulle hive det gamle, og vi konsulenter var helt enige. Vi skulle rydde opp, begynne med blanke ark og gjøre ting ordentlig. Noen år senere kunne vi se at noe vi hadde vært med å designe, det hadde jammen blitt redesignet igjen. Hva hadde skjedd? Hadde det vi laget, forfalt, eller var det bare behovene som endret seg? Eller hadde løsningen vi var så fornøyd med, vært feil løsning hele tiden?
   

   
    Stadige redesign er et mønster vi lett kan falle i når vi utvikler og finansierer digitale produkter gjennom prosjekter. For å få budsjetter, tid og folk må vi si hva vi har tenkt å lage, og så prøve å lage den tingen så godt vi kan, innenfor budsjett og tidsskjema. Så går tiden. Kanskje har vi laget feil ting, eller vi har ikke ressurser til å forvalte og vedlikeholde, så ting forfaller. Og løsningen blir et nytt prosjekt.
   

   
    Det finnes en annen måte å jobbe på. I stedet for å behandle de digitale flatene våre som prosjekter behandler vi dem som produkter.
   

   
    Hva er et produkt?
   

   
    Som oftest tenker vi på et produkt som noe fysisk du kan plukke ut av hylla i butikken. Men i denne boka mener vi digitale produkter når vi sier produkt.
    
     
      
       1
      
     
    
    Fagfeltet som jobber med digital produktutvikling, kaller vi produktledelse, og de som jobber med dette faget, kaller vi produktledere
    
     
      
       2
      
     
    
    . Ordet «produkt» har festnet seg fordi det er noen egenskaper ved fysiske produkter som vi også ønsker at de digitale produktene våre skal ha.
   

   
    Produkter er utformet slik at ulike mennesker skal kunne ta dem i bruk. Når vi sier «produkt», tenker vi ikke på noe som er skreddersydd eller håndlaget kun for oss. Et produkt som har livets rett, gjør jobben sin for flere mennesker. Vipps-appen og den digitale skattemeldingen er to eksempler på digitale produkter.
   

   
    Produkter, uansett om de er fysiske eller digitale, må gi en verdi for at noen skal ta dem i bruk. Når noen åpner Vipps-appen, bruker tid på sosiale medier eller logger seg inn på den digitale skattemeldingen, er det fordi det dekker et eller annet behov brukeren har.
   

   
    Til slutt kan ikke produkter gi verdi bare for dem som bruker dem. Et produkt må også gi verdi for virksomheten som lager og leverer produktet.
   

   
    Et prosjekt der vi fikk laget det vi sa vi skulle lage, innenfor budsjett og tidsskjema, høres jo ut som et vellykket prosjekt. Men hva hvis dette tilsynelatende vellykkede prosjektet har gitt oss et produkt som ikke blir brukt, eller som er altfor kostbart for virksomheten å tilby? Produktperspektivet minner oss om at de viktigste suksesskriteriene er at vi har laget noe som skaper verdi for både brukerne og virksomheten over tid.
   

   
    En norsk tilnærming
   

   
    Produktledelse har vokst som fag i Norge de siste årene. I en spørreundersøkelse gjort våren 2022 svarte 30 % av produktlederne at de hadde 2 års erfaring eller mindre.

    Selv gjorde jeg overgangen fra interaksjonsdesign til produktledelse i 2017, da jeg ble medgründer og produktdirektør i det norske oppstartsselskapet Confrere.
   

   
    Da jeg var ny i faget, var det jeg fant av kunnskap og erfaringer, stort sett på engelsk og med et amerikansk utgangspunkt. Jeg har lært masse av bøkene til
    
    
    Teresa Torres,
    
    
    Marty Cagan og
    
    
    Melissa Perri, og av podkastene til
    
    
    Lenny Rachitsky, for å nevne noen. Disse og andre internasjonale navn kommer til å dukke opp i fotnotene. Utfordringene med å ty til den amerikanske faglitteraturen er at den er tuftet på en annen kultur og et annet lovverk. Og alt er så mye større der borte! Hvordan skal vi få det til å funke i praksis her i Norge?
   

   
    Den eksisterende faglitteraturen er typisk basert på amerikanske eksempler, der man kan få inntrykk av at målet er at vi alle skal bli det neste Netflix eller Amazon. For de fleste norske virksomheter er det verken realistisk eller relevant.
   

   
    Derfor er dette en bok om hvordan vi kan lage bedre produkter i en norsk kontekst. I boka møter du mennesker som jobber med digital produktutvikling i Norge. Du møter folk i offentlig og privat sektor, i små og store virksomheter, startups med blanke ark og bedrifter med hundre år lang historie. Jeg har også forsøkt å finne gode norske ord i stedet for amerikanske buzzord.
   

   
    Du får ikke en oppskrift på hvordan du kan lage et perfekt produkt. Men jeg håper du får noen prinsipper, idéer og eksempler som kan hjelpe deg til å lage bedre produkter.
   

   
    Bokas oppbygning
   

   
    Boka har 29 korte kapitler fordelt på 7 hoveddeler.
   

   
    I del 1 ser vi på hvorfor det er så vanskelig å lage detaljerte planer for digital produktutvikling. Hvis vi forsøker å tenke for langt, ender vi ofte opp med å undervurdere tidsbruken, overvurdere verdien vi kan skape, og overse negative ringvirkninger. Men god produktledelse er ikke å ha rett hele tida, men å finne ut i tide at vi tar feil. En av nøklene er å bli klar over hvilke antagelser vi har gjort, og undersøke dem underveis. Da blir det også mindre farlig å ta feil.
   

   
    I del 2 ser vi på hvorfor vi ikke når noen mål uten brukerne våre. Derfor er også antagelsene om brukerne blant de mest risikable vi gjør! For å lykkes med å lage gode digitale produkter må vi vite hvilket problem vi skal løse for brukerne. Og for å lykkes med det må vi bruke de riktige metodene for å lære om og av brukerne våre.
   

   
    I del 3 ser vi på hvorfor det er så viktig å jobbe sammen og tverrfaglig, og hvordan vi kan gjøre det i praksis. Ved å sette sammen varige, tverrfaglige produktteam som jobber tett sammen, blir vi bedre rustet til å få øye på antagelsene og håndtere dem underveis. Vi tar også en titt på noen samarbeidsutfordringer både innad i team og på tvers av avdelinger, og noen grep vi kan ta for å forbedre samarbeidet.
   

   
    I del 4 ser vi på hvordan organisasjonskart og god ansvarsfor­deling kan legge til rette for det gode samarbeidet. Vi må finne måter å organisere oss på hvor vi lar produktteamene være selvbestemte samtidig som vi trekker i samme retning.
   

   
    I del 5 ser vi på hvorfor vi må vite hva vi prøver å oppnå. Vi bruker produktstrategier for å sette retning, mens produktvisjonen hjelper oss å løfte blikket. Vi snakker om hvorfor ikke alt som er viktig, nødvendigvis er et mål, og hva som kjennetegner gode produktmål. Veikart hjelper oss å koordinere og vise i hvilken rekkefølge vi har tenkt til å angripe produktstrategien.
   

   
    I del 6 ser vi på viktigheten av å prioritere hvis vi skal få realisert produktstrategien vår. Vi ser på rytmen i arbeidet og hvordan vi kan bryte produktmålene ned i oppgaver og dag-til-dag-arbeid.
   

   
    I del 7 ser vi på hvordan vi raskere og smidigere kan utvikle produktet og samtidig balansere det med utforsking av muligheter og løsninger. For å gjøre det må vi korte ned veien til kundeservice, lage rom til løpende utforsking og eksperimentere for å se hva som skjer. Til slutt ser vi på avveiningen mellom å lage ting for å lære eller å forsøke å lære før vi lager noe.

       Titler som produkt
      
      leder, produktsjef og produkteier brukes litt om hverandre på norsk, men i denne boka bruker vi produktleder. På engelsk kalles rollen

    Takk
   

   
    Det er så mange jeg burde takke, at det er litt skummelt å nevne navn. Ingen nevnt, ingen glemt, som det heter. Men jeg prøver meg likevel.
   

   
    Uten Svein Willassen og Dag-Inge Aas hadde denne boka aldri blitt til. Det var de som i 2017 spurte meg om jeg kunne tenkte meg å bli med i deres gründerteam og starte Confrere, og få tittelen Chief Product Officer. Takk for at dere hadde troa på meg, og ga meg muligheten til å ta steget fra interaksjonsdesign til produktfaget. Årene i Confrere var en berg-og-dal-bane jeg ikke ville kjørt med noen andre!
   

   
    Gjennom årene i Confrere fikk jeg også jobbet med en gjeng vidunderlige, varme mennesker som jeg har lært veldig mye av. Sammen lagde vi et produkt jeg fortsatt er skikkelig stolt av.
   

   
    En av kollegaene fra Confrere er Julie Elise Hauge. Jeg er så glad for at hun sa ja til å designe boka. Hun er en drøm å samarbeide med.
    
     Don’t judge a book by its cover
    
    , heter det, men takket være Julie tror jeg jammen du kan dømme denne boka etter utseende. Den ser ut akkurat slik jeg vil den skal føles!
   

   
    Ingeborg Sivertsen Landfald – tusen takk for hjelpa i innspurten!
   

   
    Idéen til boka fikk jeg da jeg var utbrent, sykemeldt og full av etterpåklokskap etter salget av Confrere. Hvordan kunne jeg bruke hodet og reflektere over hva jeg hadde lært, uten å måtte stresse? Heldigvis sa Kristin Eliassen og Fagbokforlaget ja på flekken da jeg foreslo en fagbok om produktledelse. Takk for at dere har hatt troa på prosjektet og gitt meg rom til å finne den riktige formen for boka.
   

   
    Takk også til Grafill, Fritt Ord og Norsk faglitterær forfatter- og oversetterforening. Uten stipendene hadde ikke denne boka blitt til.
   

   
    Tusen takk til alle som har svart på spørreundersøkelser eller deltatt i diskusjoner i ulike sosiale medier og fagfora. En særlig takk til fagforumene
    
     Produktleder.no
    
    , UX Norge og Smidigalliansen. Takk til Marius Røstad som tok initiativ til spørreundersøkelsen Produkt i Norge, og lot meg være med å gi innspill til den.
   

   
    Som du vil merke når du leser boka, har jeg vært så heldig å få lytte til refleksjonene og erfaringene til flere titalls mennesker som jobber med produkt i Norge. En god håndfull mennesker har også vært rause med tida si og sparret med meg underveis i mer uformelle samtaler. Andre har orket å lese gjennom rotete førsteutkast. Ikke alle disse innspillene og samtalene har funnet veien inn i boka som sitater, men de har like fullt vært viktige for at boka har blitt som den har blitt. Det har vært avgjørende for at jeg har følt at boka faktisk henger på greip i den faktiske arbeidshverdagen til norske produktfolk.
   

   
    I alfabetisk rekkefølge vil jeg derfor også takke Afonso Malo Franco, Anders Skifte, Anne-Lise Hauge-Nilsen, Are Sandvik, Arne Løvold, Benedikte Holm, Bendik Gill Bakken, Berit Bakken, Bjørn Glestad, Camilla Bårnes Roark, Christina Elmar Croles, Christoffer Bølum, Curt Baker, Dag Olav Norem, Edda Burheim, Emil Hagland Flam, Espen Sundve, Francis Lundh, Fredrik Matheson, Geir Larsen, Geir Ramstad Sletvold, Georg Kjøll, Gøran Berntsen, Hallvard Bache, Helle Hoem-Martinsen, Henrik Valstad, Ingeborg Volan, Ingrid Kvaal, Ingvild Sundby, Janni Frederiksen Kalafatis, Jostein Emmerhoff, Jostein Magnussen, Joy-Loi Chepkoech, Karl Oskar Teien, Katrine Ree Holmøy, Kristian Collin Berge, Kristina Hedeman, Kristina Åsberg, Lasse Olsen, Lill Kristin Syversen, Linda Tuften Høistad, Line Krauss-Larsen, Maria Kumle, Maria Skaaden, Mariel Sletten, Mario Ek Aparicio, Marit Andreassen, Marius Røstad, Marte Nes, Marte Patel, Marthe Frøshaug, Martin Braaten Grina, Michael Schilling, Mikael Fløysand, Ninni Høver, Ragnhild Mjønner, Solveig Riddervold, Sonja Porter, Susan Zhuang, Terje Heen, Thomas Allan Nygaard, Thord Veseth Foss, Tobias Lundin, Tuva Eikås Sverdstad, Vilde Aasen, Yamuna Vallipuram og Yvonne Svae-Grotli.
   

   
    Når det er sagt: Alle feil i denne boka er mine egne. Hvis du stusser over noen av sitatene du leser i boka, må du anta at det er jeg som har gjort en dårlig jobb med å formidle og forklare budskapet.
   

   
    Til slutt takk til Anders – hva skulle jeg gjort uten deg? <3
   

   
    Oslo, 15. juli 2023
   

  

 
  
   
    
    
    Virksomhetene du møter
   

   
    I løpet av boka treffer vi flere mennesker som forteller hvordan de jobber og tenker om produktutvikling. Dette er en alfabetisk oversikt over virksomhetene vi møter i boka.
   

   
    
     Aftenposten
    
    er et mediehus. De tilbyr nyheter og annet redaksjonelt innhold gjennom blant annet nettavis, papiravis og podkast.
   

   
    
     Aidn
    
    er et system for dokumentasjon og samarbeid i helsevesenet, blant annet for kommunehelsetjenesten.
   

   
    
     Aschehoug utdanning
    
    utvikler digitale produkter som skal gjøre det enkelt å lære. De retter seg mot skolemarkedet, student- og profesjonsmarkedet.
   

   
    
     Bokklubben
    
    skal gjøre det lett for medlemmene sine å finne bøker de liker, og ha gode leseopplevelser.
   

   
    
     Confrere
    
    gjør det enkelt for fastleger, psykologer og andre yrkesgrupper å ha videokonsultasjoner.
   

   
    
     CoopX
    
    er en avdeling i Coop, som jobber med utvikling av kundetjenester, slik som app, Cooppay og andre tjenester til Coops kunder.
   

   
    
     Farmasiet
    
    er et apotek på nett.
   

   
    
     Fiken
    
    gjør det enkelt for små bedrifter å gjøre regnskapet selv.
   

   
    
     
      Finn.no
     
    
    er en markedsplass hvor du kan selge, kjøpe eller leie alle slags ting, og også finne jobb.
   

   
    
     Folio
    
    skal gjøre det lett for folk å ha sin egen bedrift, ved å automatisere bort ting som har med økonomistyring og regnskap å gjøre.
   

   
    
     Folq
    
    er en markedsplass der konsulenter kan finne oppdrag, og omvendt. De dekker fagfelt som utvikling, design, prosjektledelse, forretningsutvikling og sikkerhet.
   

   
    
     FotMob
    
    er en app og nettside for å følge fotballkamper og finne statistikk fra over 400 ligaer verden rundt.
   

   
    
     Hjemmelegene
    
    er en privat tjeneste som skal gjøre det raskt og enkelt å få besøk av legen, for eksempel gjennom hjemmebesøk.
   

   
    
     Mentor Medier
    
    er et mediekonsern. De største avisene deres er Vårt Land, Morgenbladet, Dagsavisen, Rogalands Avis og Demokraten i Norge, og Dagen i Sverige.
   

   
    
     Nav
    
    er sikkerhetsnettet for alle innbyggerne i Norge, for eksempel hvis man blir syk eller mister jobben sin. De har også ansvar for støtteordninger som for eksempel foreldrepenger og alderspensjon.
   

   
    
     Oda
    
    selger dagligvarer på nett og leverer dem hjem.
   

   
    
     Origo
    
    er Oslo kommunes digitaliseringsetat. De skal gjøre det enklere å være innbygger og ansatt i Oslo kommune.
   

   
    
     Politiets IT-enhet
    
    utvikler, drifter og sikrer løsninger som hjelper Politiet å løse samfunnsoppdraget sitt.
   

   
    
     Ruter
    
    hjelper folk i Oslo og Akershus med å flytte seg fra A til B, det være seg med bussen eller på helt nye måter.
   

   
    
     Schibsted News Media.
    
    En organisasjon som samler Schibsteds mediehus. I Norge inkluderer det VG, Aftenposten, E24, Bergens Tidende, Stavanger Aftenblad og en håndfull norske lokalaviser samt enkelte digitale nisjeprodukter.
   

   
    
     Sikt
    
    er en statlig virksomhet som leverer IT-løsninger og IT-infrastruktur til universiteter, høgskoler, skoler og forskingsinstitusjoner.
   

   
    
     SpareBank 1 Utvikling
    
    lager blant annet nettbank og mobilbank for de ulike bankene som er med i SpareBank 1-alliansen.
   

   
    
     UX Signals
    
    gjør det enklere for produktteam å snakke jevnlig med brukerne sine, slik at de kan lage bedre produkter.
   

   
    
     VG er et mediehus.
    
    De tilbyr nyheter og annet redaksjonelt innhold gjennom blant annet nettavis, nett-TV og papiravis.
   

   
    
     Vipps
    
    skal gjøre det enkelt å betale, sende penger og logge seg inn.

